钦定古今图书集成/明伦汇编/官常典/第763卷 > 霍子衡〈子应兰 应荃 应芷〉
## 钦定古今图书集成/明伦汇编/官常典/第763卷 > 霍子衡〈子应兰 应荃 应芷〉

按《明外史陈子壮传》：“初，聿𨮁之自立于广州也，召南
海霍子衡为太仆卿。子衡，字觉商，举万历中乡试，除
海康县教谕，累迁国子监助教、都察院司务、户部员
外郎中、袁州知府，解职归闽，闽地尽失。及聿𨮁起为
卿，而广州亦旋失。子衡召妾莫氏及三子应兰、应荃、
应芷，语之曰：‘礼，临难毋苟免。若辈知之乎’？三子皆应”
曰：“惟大人命。”子衡援笔大书“忠孝节烈之家”六字，悬
之中堂，易朝服，北向拜；又易绯袍，谒家庙，先赴井死。
妾从之。应兰偕妻梁氏及一女继之，应荃、应芷偕妻
徐氏、区氏又继之，惟三孙得存。有小婢见之，亦投井
死。